بولبول اولوب دوءشدوم باغا  ناله چکدیم سولا، ساغا  سسیم دوءشدو مین بوداغا  سوسدو چمن، دیندی گوءلشن:  شاعر نه تئز قوجالدین سن!    کؤنول وئردیم مین آخشاما  پروانه تک یاندیم شامعا  گؤزوندن یاش داما-داما  شامع دا دیله گلدی بیردن:  شاعر نه تئز قوجالدین سن!    مجلس لره دوءشدو یولوم  گنجلیک اولدو ساغیم، سولوم  دئدیم یاتیب راحات اولوم  سوال قوپدو هر اوءرکدن:  شاعر نه تئز قوجالدین سن!    توفنگ آلیب چیخدیم اووا  دوغدو گوءنش، گوءلدو هاوا  جئیران لاری قووا-قووا  جاواب گلدی گوللـه لردن:  شاعر نه تئز قوجالدین سن!    کنده گئتدیم، بیر آغ بیرچک  قوجاقلادی منی گؤرجک  او آغلادی بیر  آنا تک  دئدی: کاش کی، اؤلَیدیم من  شاعر نه تئز قوجالدین سن!    غریبه دیر: اوءزو عارسیز  شاختا قلبی ایلک باهارسیز  عشقی سؤزو اعتبارسیز  «دوستلاریم» دا دئییر بعضاً:  شاعر نه تئز قوجالدین سن!    ویران کؤنلوم واراق-واراق  اسدی خزان، دوءشدو یارپاق  آنا وطن، آنا تورپاق  بیر آه چکدی سینه سیندن:  شاعر نه تئز قوجالدین سن!    پولاد سینه م، دؤز بو درده  گوءنش باتماز ایلک سحرده  انسان اوغلو ابلیس لر ده  باخیب منه دئییر  قصداً:  شاعر، نه تئز قوجالدین سن!    قارتال اولوب قاناد آچدیم  زامان لاری کئچیب آشدیم  انسان لاردان اوزاقلاشدیم  صدا گلدی یئرله گؤیدن:  شاعر نه تئز قوجالدین سن!